New World Translation—A Pee Baiblo Ko Nɛ E Se Maa Kɛ\nKANE NGƐ Afrikaans Albanian Amharic Arabic Armenian Azerbaijani Azerbaijani (Cyrillic) Catalan Chichewa Chinese Mandarin (Simplified) Chinese Mandarin (Traditional) Croatian Czech Dangme Danish Dutch English Estonian Ewe Fante Finnish French Georgian German Greek Haitian Creole Hiligaynon Hungarian Iloko Indonesian Italian Japanese Kabyle Kannada Kinyarwanda Kirghiz Kirundi Korean Krio Lingala Lithuanian Malagasy Malay Mingrelian Nahuatl (Central) Norwegian Oromo Ossetian Polish Portuguese Romanian Russian Samoan Sango Sepedi Serbian Serbian (Roman) Sesotho (Lesotho) Setswana Sinhala Slovak Slovenian Spania Swahili Swedish Tagalog Tahitian Tarascan Telugu Tigrinya Totonac Tsonga Turkish Tzeltal Tzotzil Ukrainian Valencian Wallisian Welsh Xhosa Zulu\nA Pee Baiblo Ko Nɛ E Se Maa Kɛ\nNgɛ Yehowa Odasefohi a blɔ fa mi ɔ, womi ko be nɛ e he hia pe Baiblo ɔ. A kaseɔ Baiblo ɔ daa, nɛ a kɛ tsɔɔ nihi sane kpakpa nɛ kɔɔ Mawu Matsɛ Yemi ɔ he ɔ. (Mateo 24:14) Akɛnɛ a kɛ Baiblo tsuɔ ní daa he je ɔ, a Baiblo se kɛ we. Enɛ ɔ he ɔ, Yehowa Odasefo ɔmɛ bɔ mɔde kaa a maa pee New World Translation of the Holy Scriptures ehe nɛ a je lɛ kpo jeha 2013 ɔ saminya, konɛ e pee fɛu nɛ e se hu nɛ kɛ.\nA suɔ nɛ Baiblo ehe ɔ nɛ hi he wami. Lɔ ɔ he ɔ, a tsɔ Odasefo komɛ kɛ je a womi fiami he nɛ ngɛ Wallkill ngɛ New York, U.S.A. nɛ a ya na womi peemi ní tsumi ko nya dalɔ. E de Odasefo ɔmɛ ke, “Baiblo ɔ nɛ nyɛ ngɛ hlae ɔ eko be je mi.” E de hu ke, “Ngɛ anɔkuale mi ɔ, a peeɔ Baiblohi fuu konɛ e pee nihi fɛu, se a pee we nɛ a se nɛ kɛ. Enɛ ɔ ngɛ aywilɛho wawɛɛ.”\nNew World Translation Baiblohi nɛ a pee jeha komɛ nɛ be ɔ ekomɛ be he wami kulaa—be komɛ ngɛ nɛ ke je mi dɔ la a, kɛkɛ e se mi toto ɔ kpɔɔ, aloo e mi gbaa enyɔ. Enɛ ɔ he ɔ, a bɔ mɔde nɛ a hla níhi a mi ngɛ womihi kɛ gluu nɛ ke a kɛ tsu ní ɔ, e ma ha nɛ Baiblo ɔ se maa kɛ ngɛ si fɔfɔɛhi tsuo a mi ɔ he. Níhi a mi hlami nɛ a pee ɔ ye bua mɛ nɛ a pee Baiblo ɔ slɔɔtoslɔɔto komɛ, nɛ a kɛ ha Yehowa Odasefo komɛ ngɛ ma ekpaekpahi a mi konɛ a kɛ tsu ní nɛ a hyɛ. A kɛ tsu ní ngɛ hehi nɛ pu tsoɔ wawɛɛ, kɛ hehi nɛ fiɛ ngɛ wawɛɛ kaa Alaska.\nNyɔhiɔ ekpa se ɔ, a kpale Baiblo ɔmɛ kɛ ba, nɛ a hyɛ mɛ saminya. Wa womi kpɛli ɔmɛ pee tsakemi komɛ, nɛ a kpale pee Baiblo ehehi, nɛ a ngɔ kɛ mane ni ɔmɛ ekohu. Ngɛ enɛ ɔ peemi mi ɔ, a ka Baiblohi 1,697 ngɛ ma slɔɔtohi a nɔ ngɛ si fɔfɔɛ slɔɔtohi a mi. Kakaaka komɛ pɛ lɛɛ pee basaa. Kaa nɔ hyɛmi nɔ́ ɔ, a je Baiblo kake he ngɛ kpo nɔ nyɔ mi, nɛ hiɔmi nɛɛ lɛ kɛ ya si mɔtu, nɛ kake hu nɔ nyu mi nɛ e se kɛ ngɛ nyu ɔ mi. Bɔ nɛ Baiblo nɛ ɔmɛ pee ha a ye bua nɛ a na bɔ nɛ womihi nɛ a kɛ pee Baiblo ɔ he wami ha ngɛ.\nBenɛ a ngɛ Baiblo ɔ kae nɛ a hyɛ ngɛ jeha 2011 mi ɔ, Odasefo ɔmɛ ya he womi kpɛmi klama ehehi nɛ a kɛ ma tsu ní ngɛ Wallkill, U.S.A, kɛ Ebina ngɛ Japan. Klama nɛ ɔ nɛ a he ɔ ma nyɛ ma ha nɛ a pee Baiblo babauu. Jehanɛ ɔ, Baiblohi nɛ a maa pee ngɛ he enyɔ ɔmɛ tsuo ɔ maa pee nɔ́ kake.\nBaiblo Se Mi Toto Nɛ Kokloɔ Kɛ Nyagbahi Baa\nWomi peemi he enyɔ ɔmɛ bɔni New World Translation momo ɔ eko peemi ngɛ jeha 2012 sisije ɔ mi. A pee nɔ́ nɛ e se mi ngɛ yumu, kɛ nɔ́ nɛ ngɛ tsutsuu ɔ eko. A ngɔ hlɔba ehe ko nɛ a tsɛɛ lɛ polyurethane ɔ kɛ pee. Se a ngɔ gluu ko nɛ a kɛ tsu we ní gblee kɛ kpa hlɔba a he nɛ a ngɔ bo ko kɛ ngmɛ nɔ. Enɛ ɔ ha nɛ Baiblo ɔmɛ a se mi toto ɔ kokloɔ. Sisije ɔ, a bɔ mɔde kaa a ma nyɛ maa pee he nɔ́ ko lo, se e hí, lɔ ɔ he ɔ, a kpa peemi.\nNihi nɛ a tsuɔ womi nɛ ɔmɛ a he ní ɔ a ti nɔ kake yɔse kaa nyagba ko ngɛ hlɔba a nɛ a kɛ tsu ní ɔ he, nɛ e maa ye kaa a ma ná e nya tsaba. Jinɛ a ma nyɛ ma ngɔ womi nɛ he wa kɛ pee Baiblo se mi toto ɔ, se a ya nɔ nɛ a hla blɔ nɛ a ma nyɛ maa gu nɔ kɛ pee Baiblo nɛ e se mi toto ɔ ngɛ bɔdɔɔ nɛ e ngɛ fɛu hulɔ. Benɛ a ngɔ nyɔhiɔ eywiɛ kɛ ka gluu slɔɔtohi kɛ bo slɔɔtohi ɔ, nyagbenyagbe ɔ, a na eko nɛ ma nyɛ ma ha nɛ a je ní tsumi sisi ekohu—a na nɔ́ nɛ ma ha nɛ Baiblo se mi toto ɔ maa pee bɔdɔɔ nɛ e be kokloe.\nA Kpa Ní Tsumi Ekohu\nNgɛ September 2012 mi ɔ, a ha nɛ wa womi peemi ní tsumi he ɔmɛ tsuo kpa Baiblo momo ɔ he ní tsumi, a ha nɛ a gba nɔ́ nɛ a pee momo ɔ tsuo nɛ e ta, nɛ a mlɛ kɛ ya si benɛ a je New World Translation ehe ɔ peemi sisi. A to kaa a ma je ehe ɔ kpo ngɛ October 5, 2013, ngɛ jeha kpe nɛ Watch Tower Bible and Tract Society of Pennsylvania a maa pee ɔ sisi.\nSoha nɛ ji, August 9, 2013 ɔ, a ngɔ Baiblo ehe ɔ nɛ a to blɔ nya ngɛ kɔmpiuta nɔ ɔ kɛ mane womi peemi ní tsumi he ɔmɛ tsuo, nɛ e we jena a, a bɔni Baiblo ɔ fiami nɔuu. A gbe kekleekle níhi nɛ a pee ɔ nya ngɛ August 15. Otsi kpaago nɛ nyɛɛ se ɔ, ní tsuli nɛ a ngɛ Wallkill kɛ Ebina a tsu ní nyɔ kɛ pia, nɛ a fia Baiblo 1,600,000 nɛ a kɛ mane, nɛ nihi nɛ a ya jeha kpe ɔ tsuo ná eko.\nBaiblo ehe ɔ nɛ a pee ɔ ngɛ fɛu, nɛ a pee konɛ e se nɛ kɛ mohu lɛɛ, se wami munyu nɛ ngɛ mi ɔ he jua wa wawɛɛ. Benɛ yo ko nɛ e ngɛ United States ɔ nine su e nɔ́ nɔ ɔ, e ngma ke, “Baiblo ehe ɔ ha nɛ amlɔ nɛ ɔ lɛɛ i nuɔ Baiblo ɔ sisi saminya.”\nBAIBLO KASEMI NÍHI A PEEMI